A Bizottság 1999/23/EK irányelve

(1999. április 9.)

a motorkerékpárok és segédmotoros kerékpárok illetéktelen használata elleni védelmet biztosító berendezésekről szóló 93/33/EGK tanácsi irányelvnek a műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a motorkerékpárok és segédmotoros kerékpárok típusjóváhagyásáról szóló, a legutóbb Ausztria, Finnország és Svédország csatlakozási okmányával módosított, 1992. június 30-i 92/61/EGK tanácsi irányelvre [1] és különösen annak 16. cikkére,

tekintettel a motorkerékpárok és segédmotoros kerékpárok illetéktelen használat elleni védelmet biztosító berendezéseiről szóló, 1993. június 14-i 93/33/EGK tanácsi irányelvre [2] és különösen annak 4. cikkére,

(1) mivel a 93/33/EGK irányelv egyike a 92/61/EGK irányelvvel bevezetett közösségi típusjóváhagyási eljárás önálló irányelveinek; mivel következésképpen a 92/61/EGK irányelvben a járműrendszerekre, -alkatrészekre és önálló műszaki egységekre megállapított rendelkezések érvényesek erre az irányelvre is;

(2) mivel a technika fejlődése most lehetővé teszi a 93/33/EGK tanácsi irányelv műszaki fejlődéshez történő hozzáigazítását; mivel a típusjóváhagyási rendszer mint egész megfelelő működtetéséhez a szóban forgó irányelv bizonyos rendelkezéseinek tisztázása vagy kiegészítése szükséges;

(3) mivel e célból szükség van a négykerekű motorbiciklik kormányreteszelési szögére vonatkozó, valamint a motoros triciklikre és négykerekű motorbiciklikre szerelendő 3. típusúhoz tartozó berendezésekből a kulcs eltávolításra vonatkozó rendelkezések elfogadására; mi több, szükségesnek tűnik a négykerekű gépjárművekre jóváhagyott illetéktelen használat elleni védelmet biztosító berendezések felszerelésének engedélyezése motorkerékpárokra és segédmotoros kerékpárokra;

(4) mivel az ezen irányelvben szereplő intézkedések összhangban állnak a legutóbb a 98/91/EK európai parlamenti és a tanácsi irányelvvel [3] módosított 70/156/EGK tanácsi irányelv [4]13. cikkével létrehozott műszaki fejlődéshez történő hozzáigazítással foglalkozó bizottság véleményével,

ELFOGADTA EZT AZ IRÁNYELVET:

1. cikk

A 93/33/EGK irányelv I. melléklete ennek az irányelvnek a melléklete szerint módosul.

2. cikk

(1) 2000. január 1-jei hatállyal a tagállamok az illetéktelen használat ellen védelmet biztosító berendezésekkel kapcsolatos okokból nem:

- tagadhatják meg egy motorkerékpár- vagy segédmotoroskerékpár-típusra vagy egy illetéktelen használat elleni védelmet biztosító berendezés-típusra vonatkozó EK-típusjóváhagyás megadását,

- tilthatják meg motorkerékpárok és segédmotoros kerékpárok nyilvántartásba vételét, értékesítését vagy forgalomba helyezését vagy egy illetéktelen használat elleni védelmet biztosító berendezés értékesítését vagy forgalomba helyezését,

amennyiben az illetéktelen használat elleni védelmet biztosító berendezések megfelelnek az ezzel az irányelvvel módosított 93/33/EGK irányelv követelményeinek.

(2) 2000. július 1-jei hatállyal a tagállamok megtagadják az EK-típusjóváhagyás megadását bármilyen motorkerékpár- és segédmotoroskerékpár-típusra az illetéktelen használat elleni védelmet biztosító berendezésekkel kapcsolatos okokból, vagy bármilyen illetéktelen használat elleni védelmet biztosító berendezésre, ha az ezen irányelvvel módosított 93/33/EGK irányelv követelményei nem teljesülnek.

3. cikk

(1) A tagállamok legkésőbb 1999. december 31-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Ezeket a rendelkezéseket 2000. január 1-jétől alkalmazzák.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az irányelv által szabályozott területen fogadtak el.

4. cikk

Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 1999. április 9-én.

a Bizottság részéről

Martin Bangemann

a Bizottság tagja

[1] HL L 225., 1992.8.10., 72. o.

[2] HL L 188., 1993.7.29., 32. o.

[3] HL L 11., 1999.1.16., 25. o.

[4] HL L 42., 1970.2.23., 1. o.

--------------------------------------------------

MELLÉKLET

1. A 3.1. pont az alábbi új szöveggel egészül ki:

"Az M1 és N1 kategóriájú gépjárművekre a 74/61/EGK irányelvnek megfelelően jóváhagyott illetéktelen használat elleni védelmet biztosító berendezések motorkerékpárokra és segédmotoros kerékpárokra is felszerelhetők."

2. A 3.11. pontot az alábbi váltja fel:

"3.11. Az 1., 2. vagy 3. típushoz tartozó védelmi berendezést úgy kell kiképezni, hogy a kormányberendezést csak akkor lehessen reteszelni, ha a bekormányzási szög jobbra és/vagy balra legalább 20o az alaphelyzethez képest, kivéve ha a készülékeket motoros triciklikre vagy négykerekű motorbiciklire való felszerelésre tervezték."

3. A 4.1.2. pontot az alábbi váltja fel:

"4.1.2. A 3. típushoz tartozó védelmi berendezésnél a zárónyelvet csak a jármű használójának a kulcs elfordításával együtt, vagy e mellett kifejtett működtető mozdulatával lehet előfeszíteni. A 3.2.3. pontban előírt feltételektől eltekintve és a motoros triciklik és a négykerekű motorbiciklik esetét kivéve, ha a zárónyelv elő van terhelve, a kulcsot nem lehet kihúzni."

--------------------------------------------------